Nariadenie Rady (EHS) č. 641/90
z 5. marca 1990,
ktorým sa mení a dopĺňa nariadenie (EHS) č. 1692/73 o ochranných opatreniach ustanovených v dohode medzi Európskym hospodárskym spoločenstvom a Nórskym kráľovstvom
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113,
so zreteľom na návrh Komisie,
keďže dodatkový protokol k dohode medzi Európskym hospodárskym spoločenstvom a Nórskym kráľovstvom s cieľom odstrániť alebo predísť množstevným obmedzeniam vývozu alebo opatreniam s rovnakým účinkom [1] bol podpísaný 31. októbra 1989 a nadobudol platnosť 1. januára 1990;
keďže protokol ustanovuje vložiť do dohody osobitnú ochrannú doložku určenú na zmiernenie problémov, ktoré môžu nastať v dôsledku zrušenia vývozných obmedzení; keďže vykonávacie ustanovenia by sa mali ustanoviť tým, že sa zmení a doplní nariadenie (EHS) č. 1692/73 [2];
keďže článok 7 uvedeného nariadenia stanovuje, že s cieľom predísť ohrozeniu jednoty spoločného trhu môže Komisia Rade navrhnúť, aby sa nariadenie, najmä jeho článok 4 ods. 3, zmenilo a doplnilo, ako je to na základe skúseností potrebné; keďže v súvislosti s dobudovaním vnútorného trhu v roku 1992 by sa vnútroštátne ochranné opatrenia mali zrušiť a mal by ich nahradiť postup spoločenstva v súlade s podrobnými pravidlami stanovenými Radou v rozhodnutí 87/373/EHS [3],
PRIJALA TOTO NARIADENIE:
Jediný článok
Nariadenie (EHS) č. 1692/73 sa týmto mení a dopĺňa takto:
1. V článku 1 ods. 1 sa text "na účely prijatia opatrení stanovených v článkoch 22, 24 a 26 dohody" nahrádza textom "na účely prijatia opatrení stanovených v článkoch 22, 24, 24a a 26 dohody".
2. Článok 4 sa nahrádza takto:
"Článok 4
1. Ak si výnimočné okolnosti v situáciách uvedených v článkoch 24, 24a 26 dohody alebo v prípade vývoznej pomoci, ktorá má priamy a okamžitý vplyv na obchod, vyžadujú okamžitý zásah, môžu sa preventívne opatrenia stanovené v článku 27 odsek 3 písmeno e) dohody prijať v súlade s nižšie uvedeným postupom.
2. Komisii pomáha výbor zložený zo zástupcov členských štátov, ktorému predsedá zástupca Komisie.
Výbor zasadá na základe zvolania jeho predsedu. Predseda bezodkladne oznámi členským štátom všetky príslušné informácie.
3. Po porade s výborom môže Komisia na základe vlastnej iniciatívy alebo na žiadosť členského štátu rozhodnúť o primeraných opatreniach. Všetky členské štáty sú oboznámené o rozhodnutí Komisie, ktoré sa ihneď uplatňuje.
4. Ak členský štát požiada Komisiu, aby prijala opatrenie, prijme Komisia rozhodnutie v lehote najviac piatich pracovných dní od prijatia žiadosti.
5. Ktorýkoľvek členský štát môže rozhodnutie Komisie postúpiť Rade v lehote najviac piatich pracovných dní od oznámenia rozhodnutia.
Rada môže kvalifikovanou väčšinou prijať odlišné rozhodnutie v lehote najviac desiatich pracovných dní od takéhoto postúpenia.".
3. Článok 7 sa týmto zrušuje.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. marca 1990